Úradný vestník L 258 , 21/09/1978 S. 0035 - 0036

Fínske špeciálne vydanie: Kapitola 7 Zväzok 2 S. 0102

Grécke špeciálne vydanie: Kapitola 07 Zväzok 2 S. 0087

Švédske špeciálne vydanie: Kapitola 7 Zväzok 2 S. 0102

Španielske špeciálne vydanie: Kapitola 07 Zväzok 2 S. 0131

Portugalské špeciálne vydanie Kapitola 07 Zväzok 2 S. 0131



Rozhodnutie Rady z 19. septembra 1978 týkajúce sa činnosti niektorých tretích štátov v oblasti nákladnej námornej dopravy (78/774/EHS) RADA EURÓPSKYCH SPOLOČENSTIEV, so zreteľom na zmluvu o založení Európskeho hospodárskeho spoločenstva a najmä na jej článok 84 ods. 2, so zreteľom na návrh Komisie, so zreteľom na stanovisko Zhromaždenia [1], so zreteľom na stanovisko Hospodárskeho a sociálneho výboru [2], keďže je vhodné zaviesť informačné systémy, ktoré by inštitúciám spoločenstva umožňovali priebežnú informovanosť o činnosti loďstiev tretích krajín, o praktikách, ktoré škodia námorným záujmom členských štátov a zvlášť preto, že táto činnosť spôsobuje ujmu konkurenčnej schopnosti loďstiev členských štátov, ktoré sa podieľajú na medzinárodnej námornej obchodnej výmene; pretože tieto informačné systémy musia rovnako uľahčiť poradu v rámci Spoločenstva; keďže je potrebné počítať s možnosťou uskutočniť potrebné opatrenia v rámci Spoločenstva, aby členské štáty mohli spoločne urobiť protiopatrenia reagujúce na činnosť niektorých tretích krajín v oblasti lodnej dopravy, PRIJALA TOTO ROZHODNUTIE: Článok 1 1. Každý členský štát vykoná všetky potrebné opatrenia na zavedenie systému, ktorý by mu umožňoval získavať informácie o činnosti loďstiev tretích krajín, ktorých praktiky sú na ujmu námorných záujmov členských štátov, a to najmä preto, že táto činnosť poškodzuje konkurenčnú schopnosť loďstiev členských štátov podieľajúcich sa na medzinárodných námorných obchodných výmenách. 2. Pokiaľ je to nutné na dosiahnutie cieľov uvedených v odseku 1, tento systém musí prijať každý štát na získavanie informácií o: - úrovni ponúkaných námorných dopravných služieb, - charaktere, objeme, hodnote, pôvode a určení tovaru naloženého alebo vyloženého zainteresovanými členskými štátmi na lode vykonávajúce tieto služby, a - výške taríf za tieto služby. Článok 2 1. Rada jednomyseľne rozhodne, v loďstvách ktorých krajín sa bude informačný systém spoločne používať. 2. Rozhodnutie uvedené v odseku 1 musí špecifikovať druh námornej dopravy, na ktorý sa má aplikovať informačný systém, dátum jeho zavedenia a periodicitu informácií, ktoré sa majú získať. 3. Pravidelne alebo na požiadanie odovzdá každý štát Komisii informácie získané pomocou svojho informačného systému. 4. Komisia zjednotí informácie pre celé spoločenstvo. Článok 4 z rozhodnutia Rady 77/587/EHS z 13. septembra 1977 zavádzajúceho konzultačný postup pri vytváraní vzťahov medzi členskými štátmi a tretími krajinami v oblasti námornej dopravy, ako aj pri činnosti medzinárodných organizácií v tejto oblasti, sa vzťahuje na tieto informácie. Článok 3 Členské štáty a Komisia na základe konzultačného postupu zavedeného rozhodnutím 77/587/EHS a na základe informácií poskytovaných informačným systémom spomínaným v článku 1, pravidelne sledujú činnosť loďstiev tretích krajín vymedzenú rozhodnutiami uvedenými v článku 2. Článok 4 Rada môže jednomyseľne rozhodnúť, či členské štáty budú spoločne uplatňovať na svoje vzťahy s tretími krajinami, alebo na skupinu tretích krajín, ktoré sú predmetom rozhodnutia uvedeného v článku 2, primerané protiopatrenia, ktoré by tvorili súčasť ich vnútroštátnych právnych predpisov. Článok 5 Členským štátom sa ponecháva právo jednostranne uplatniť svoje vnútroštátne informačné systémy a protiopatrenia. Článok 6 Len čo to bude možné a najneskôr do 31. decembra 1978, po porade s Radou, členské štáty prijmú zákony, iné právne predpisy a správne opatrenia potrebné na vykonanie tohto rozhodnutia. Článok 7 Toto rozhodnutie je adresované členským štátom. V Bruseli 19. septembra 1978 Za Radu predseda H.-D. Genscher [1] Ú. v. ES C 131, 5.6.1978, s. 40. [2] Stanovisko poskytnuté 1. júna 1978 (ešte neuverejnené v Úradnom vestníku). --------------------------------------------------